Комисија за избор корисника за обуке за занате и дигитални маркетинг (у даљем тексту: Комисија), формирана у оквиру пројекта „Запошљавање Рома у Београду на пословима развијеним током пандемије КОВИД19“ који се финансира у оквиру програма Инклузија Рома и других маргинализованих група у Србији, који спроводи ГИЗ у оквиру Немачке развојне сарадње, а спроводи Градска општина Звездара у партнерству са Удружењем „Отворено срце“на основу члана 13. Правилника о раду Комисије за избор корисника за обуке за занате и дигитални маркетинг, упућује

**ЈАВНИ ПОЗИВ**

**за**

**стручне обуке за занате или обуке за дигитални маркетинг за младе Роме и Ромкиње из Београда**

Обуке су намењене унапређењу запошљивости Рома и Ромкиња из Београда (у даљем тексту: корисника) и то кроз две независне и одвојене врсте обука:

**1. стручне обуке за занате** (које подразумева обуку и полагање завршног испита за занатске вештине, као што су: фризер, угоститељ, грађевински радник, пекар, посластичар, хигијеничар и слично). Пројектом је предвиђен избор још барем 8 кандидата.

**2. обуке за дигитални маркетинг** (која подразумева курс енглеског језика и курс за дигитални маркетинг , односно коришћење социјалних мрежа и алата у сврхе пословног маркетинга, уз полагање завршног теста). Пројектом је предвиђен избор још барем 3 кандидата.

Један корисник се може определити за похађање највише једне врсте обука. Обуке су једнократне, биће одржане у току трајања пројекта одмах након истека процеса селекције кандидата и бесплатне су за кориснике.

Током обука полазници ће добити менторску подршку за тражење посла, а након обука 30 најперспективнијих ће бити запослено уз субвенцију послодавца током два месеца у износу од 400 евра у динарској противвредности.

**Подносилац пријаве на јавни позив за обуке (у даљем тексту: Подносилац пријаве) треба да испуни следеће услове:**

1. да је ромске националности

2. да има пријављено пребивалиште/боравиште на територији Града Београда у тренутку објављивања jавног позива;

3. да има завршену најмање основу школу;

4. да има навршених више од 18 а мање од 35 година живота у тренутку расписивања јавног позива

5. да је незапослено лице;

Подносилац пријаве за обуку за дигитални маркетинг треба да испуњава испуњава и следеће додатне услове:

6. да има завршену средњу школу (најмање трогодишњу)

7. да уме елементарно да користи рачунар и смартфон

8. да уме елементарно да користи друштвене мреже и да има налог на некој од друштвених мрежа

9. да има елементарно знање енглеског језика (на нивоу А1)

**Уз пријаву на Јавни позив која се подноси ГО Звездари, Подносилац пријаве доставља следеће доказе:**

1. Уредно попуњен и потписан образац пријаве;
2. Фотокопију очитаног личног документа (лична карта, пасош, извод из матичне књиге рођених, потврда о пребивалишту или боравишту)
3. Фотокопију сведочанства о стеченом образовању
4. Фотокопију потврде о незапослености коју издаје Национална служба за запошљавање
5. у случају да је корисник повратник по споразуму о реадмисији доставити фотокопију документације која доказује тај статус или потписану изјаву
6. у случају да је корисник жртва породичног насиља доставити потписану изјаву
7. у случају да је корисник имао радно искуство доставити потврду или изјаву послодавца

Докази из подносе се у фотокопији (oсим потписаних изјава), с тим да Комисија за избор корисника може од Подносиоца пријаве на Јавни позив тражити оригинална документа на увид. Поред наведених доказа, Комисија за избор корисника може од Подносиоца пријаве тражити и друге неопходне доказе ради утврђивања чињеница и околности потребних за доношење правилне и законите одлуке.

Ред првенства за избор Корисника утврђује се на основу броја бодова које Корисник као Подносилац пријаве оствари, а према следећим мерилима:

1. да има претходно искуство у обављању делатности за које хоће да се похађа обуке – 1-10 бодова
2. да поседује додатно знање и вештине релевантно за обуку коју ће похађати – 0- 10 бодова
3. да живи у нехигијенском насељу у Београду – 5 бодова
4. да је повратник/ца по споразуму о реадмисији – 10 бодова
5. да је самохрани родитељ – 5 бодова
6. да има малолетну децу – 5 бодова
7. да је корисник Центра за социјални рад – 5 бодова
8. да је пријављен на евиденцију Националне службе за запошљавање – 5 бодова
9. да је жртва насиља у породици – 5 бодова

**Образац за пријаву** се преузима на инфопулту Градске општине Звездара (Булевар краља Александра бр.77 ) или у просторијама удружења „Отворено срце“ Босутска бб или у просторијама МЗ Мокри Луг, МЗ Велики Мокри Луг и МЗ Миријево, радним данима од 07:30 до 15:30. Такође, образац за пријаву се може одштампати и са сајтa општине Звездара <https://zvezdara.rs/novosti/oglasi-tenderi-i-konkursi/>.

Рок за подношење Обрасца за пријаву са документацијом је **29. јун 2022. до 15:30 часова** на адресу: **Градска општина Звездара, ул. Булевар краља Александра бр.77, 11000 Београд,** поштом или преко писарнице Градске општине Звездара са назнаком: „за Комисију за избор корисника за обуке за занате и дигитални маркетинг“, или путем мејла на адресе: otvorenosrce@yahoo.com или [zlatko.petrin@zvezdara.org.rs](file:///%5C%5Cfileserver2%5CShared_Folders%5CUsers%5Cpetrzlat%5CZAPOSLENJE%202013%5CPosao%5CProjekti%5CROMI%20-%20GIZ%20Skgo%202021%5CREALIZACIJA%5CActivity%203%5Cjavni%20poziv%20i%20pravilnik%5Czlatko.petrin%40zvezdara.org.rs).

Све информације оКонкурсу налазе се на сајту ГО Звездара [www.zvezdara.org.rs](http://www.zvezdara.org.rs) , на огласним таблама Општине, а могу се добити сваког радног дана од 11-14 часова на број телефона координатора пројекта Синише Маринковића 062/332-223, или на телефон менаџера пројекта Златка Петрина 011/3405-780.

Председник Комисије

Златко Петрин